ନୂଆଦିଲ୍ଲୀ : ଦେଶରେ ଆଗାମୀ ଦିନରେ କ୍ରୀଡ଼ା କାର୍ଯ୍ୟକ୍ରମ ଆୟୋଜନ ପାଇଁ କେନ୍ଦ୍ର କ୍ରୀଡ଼ା ମନ୍ତ୍ରଣାଳୟ ନିର୍ଦ୍ଦେଶାବଳୀ ଜାରି କରିଛି। ଏହି ନିର୍ଦ୍ଦେଶାବଳୀ ଅନୁଯାୟୀ କ୍ରୀଡ଼ା ଆୟୋଜନ କରୁଥିବା କମିଟି ଗୁଡ଼ିକ ଏକ ଟାସ୍କ୍ ଫୋର୍ସ ଗଠନ କରି ସମସ୍ତ ଖେଳାଳି ଏବଂ ସେମାନଙ୍କ ସହାୟକମାନଙ୍କୁ ନିରିକ୍ଷଣ କରିବେ। ଏହା ବ୍ୟତୀତ ଗୃହ ମନ୍ତ୍ରଣାଳୟ ଏବଂ ସ୍ୱାସ୍ଥ୍ୟ ମନ୍ତ୍ରଣାଳୟ ପକ୍ଷରୁ ବିଭିନ୍ନ ସମୟରେ ଜାରି କରାଯାଉଥିବା ନିର୍ଦ୍ଦେଶାବଳୀ ପାଳନ ନିମନ୍ତେ ପଦକ୍ଷେପ ଗ୍ରହଣ କରିବେ।
ମନ୍ତ୍ରଣାଳୟ କହିଛି, ଷ୍ଟାଡିୟମ୍ ମଧ୍ୟରେ ଆୟୋଜନ ହେବାକୁ ଥିବା କ୍ରୀଡ଼ା ପ୍ରତିଯୋଗୀତାରେ ମୋଟ୍ ଆସନ ସଂଖ୍ୟାର ୫୦ ପ୍ରତିଶତ ଦର୍ଶକଙ୍କୁ ଖେଳ ଦେଖିବାକୁ ଅନୁମତି ଦିଆଯିବ। ଆବଶ୍ୟକ ସ୍ଥଳେ ସିସିଟିଭି ମାଧ୍ୟମରେ ଦର୍ଶକମାନଙ୍କ ଉପରେ ନଜର ରଖିବା ପାଇଁ ନିର୍ଦ୍ଦେଶାବଳୀରେ କୁହାଯାଇଛି।
